ce ru ro ba kk ru kk kk kk kk kk kk kk kk kk de kk kk de kk bg kk de kk kk de kk kk kk de kk kk de kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk kk ru bg kk de kk kk
Жайылымды көлдете суару жұмысы жүзеге аспақшы
Меморандум жұмыстары жалғаса бермек
Жәнібек ауданы әкімдігінде әлеуметтік әріптестік пен әлеуметтік және еңбек қатынастарын …Толығырақ »
Күні: 17.11.2015, 184 рет оқылды
Аудандық балалар-жасөспірімдер спорт мектебінде гір тасын көтеру және қол күресінен 1997-1999 жылы дүниеге келген жастар мен 2000 және одан кейінгі жылдары дүниеге келген жасөспірімдер және қыздар арасында аудандық біріншілік өтті. Жарыста Жәнібек, Қамысты, Тау, Ақоба, Күйгенкөл, Ұзынкөл, Талов, Борсы, Жақсыбай ауылдарынан келген құрыш білекті жас спортшылар бақ сынасты. Байрақты бәсекенің ашылу салтанатында «Нұр Отан» партиясы аудандық филиалы төрағасының бірінші орынбасары Асхат Молдағалиев пен ардагер спортшы Максим Бегалиев құттықтау сөз сөйлеп, жарысқа қатысушыларға сәттілік тілеген соң қара күш иелерінің додасы басталып кетті. Спортшылар гір көтеру сайысында да, қол күресінде де өздерінің күштерін, шыдамдылық қасиеттерін танытты. Мұндай бәсеке ешкімді де бей-жай қалдырмады, жанкүйерлер барынша спортшыларға қолдау білдіріп отырды. Жарыс қорытындысы төмендегідей: Гір тасын көтеру: 2000 және одан кейінгі жылдары дүниеге келген жасөспірімдер. 30 келі. 1-орын. Алмат Берікбаев (Жәнібек); 35 келі. 1-орын. Аян Идаев (Қамысты), 2-орын. Әлисұлтан Лұқбанов (Жәнібек), 3-орын. Мақсот Сәбитов (Жәнібек); 40 келі. 1-орын. Әлидар Рахымғалиев (Қамысты), 2-орын. Асылжан Исқалиев (Жәнібек); 45 келі. 1-орын. Даризат Дамиров (Қамысты), 2-орын. Мерген Задоров (Барыс зал), 3-орын. Тұяқбай Газизов (Жәнібек); 50 келі. 1-орын. Рахат Көшкенғали (Қамысты), 2-орын. Аманбек Жолымғалиев (Жәнібек), 3-орын. Бақытжан Қадыров (Қамысты); 55 келі. 1-орын. Назар Сапарғалиев (Қамысты), 2-орын. Талғат Артықов (Қамысты), 3-орын. Нұртілек Мақитов (Барыс зал); +55 келі. 1-орын. Бекзат Айтжанов (Жәнібек), 2-орын. Ерасыл Ғайнуллин (Жәнібек), 3-орын. Нұрдаулет Оспанов (Қамысты). 1997-1999 жылы дүниеге келген жасөспірімдер. 50 келі. 1-орын. Нұрсұлтан Кәрімов (Қамысты), Ернұр Орынғалиев (Тау); 60 келі. 1-орын. Ринат Атаев (Барыс зал), 2-орын. Қайрат Асқаров (Жәнібек), 3-орын. Тұңғышбай Шүкірғалиев (Тау); +60 келі. 1-орын. Мирас Орынғалиев (Тау), 2-орын. Орынбек Рүстемов (Қамысты), 3-орын. Таңат Досанов (Қамысты). Қыздар. 45 келі. 1-орын. Аяулым Сабырова (Жәнібек), 2-орын. Диана Жаңалиева (Қамысты); 50 келі. 1-орын. Айгерім Тайланова (Қамысты), 2-орын. Айнара Рүстемова (Қамысты); 55 келі. 1-орын. Ақгүл Қадырова (Қамысты), 2-орын. Меңсұлу Төлеуова (Тау). Қол күресі: 1997-1999 жылы дүниеге келген жасөспірімдер. 45 келі. 1-орын. Даризат Дамиров (Қамысты), 2-орын. Мейірім Меңдіғалиев (Жәнібек), 3-орын. Асылжан Исқалиев (Жәнібек); 55 келі. 1-орын. Артур Венениов (Жәнібек), 2-орын. Қайрат Асқаров (Жәнібек), 3-орын. Рамиль Әскербеков (Жәнібек); 65 келі. 1-орын. Орынбек Рүстемов (Қамысты), 2-орын. Артур Хайрушев (Талов), 3-орын. Ахат Жунушов (Жәнібек); +65 келі. 1-орын. Армат Мансуров (Талов), 2-орын. Мұрат Рахымберлиев (Талов), 3-орын. Азамат Махамбетов (Қамысты). Қыздар. 45 келі. 1-орын. Диана Жаңалиева (Қамысты), 2-орын. Аяулым Сабырова (Жәнібек); 50 келі. 1-орын. Айгерім Тайланова (Қамысты), 2-орын. Айнара Рүстемова (Қамысты); 55 келі. 1-орын. Ақгүл Қадырова (Қамысты), 2-орын. Меңсұлу Төлеуова (Тау). Барлық жеңімпаздар мен жүлдегерлер медаль және дипломдармен марапатталды. Д.ОСПАН
Күні: 17.11.2015, 380 рет оқылды
Аудандық орталық ауруханаға облыстық клиникалық ауруханадан дәрігерлер келіп, аудан тұрғындарына хирургиялық көмектер көрсетті. Аудандық орталық аурухананың бас дәрігері Сәуле Исмағұлованың айтуынша, бұл бригаданың облыс орталығынан келгеніне 4 күн болыпты. Өткен сенбіде аудан орталығына жеткесін бірден жұмысқа кірісіп кеткен. Құрамында облыстық клиникалық аурухананың хирургі Самарбай Мұқанов, ауруды операцияға даярлайтын анестезиолог дәрігер Болат Бөлекбаев бар тәжірибелі мамандар осы күндердің ішінде жүзге жуық пациентті қабылдап, он шақты адамға хирургиялық ота жасап үлгірген. -Мұның өзі шалғайдағы аудан тұрғындары үшін қолайлы болды,-дейді аудандық орталық аурухананың бас дәрігері,-Алыс ауылдарда тұратын ауруларды аудандық ауруханада тексеріп, тиісті дәрігерлік кеңестер айтып, емін жазып берді. Оралға барып, емделуге көп адамның жағдайы көтере бермейді. Барған жағдайда да порталға қойылып, бәрібір кезек күтеді. Ал облыстан арнайы бізге ат басын бұрған дәрігерлер айналасы аз уақыттың ішінде бірсыпыра науқастарды қарап ем-дом көрсетті. Аудандық орталық ауруханада науқастарға ота жасағалы тұрған облыстық клиникалық аурухананың хирургі Самарбай Мұқановпен аз-кем тілдескенімізде, ол мұнда ұйымдасқан дәрігерлік емдеу-әдістемелік көмек көрсетуге келгендерін айтып, негізінен бауырдағы тас, денедегі ісік тағы да басқа сол сияқты ауруларға хирургиялық ота жасайтынын айтты. -Бүгін түске дейін 3 адамға ота жасаймыз. Арнаулы аппаратпен біршама сырқаттардың асқазанын тексердік. Жалпы, бізге емделуге келген тұрғындардың ризашылығын сезіндік. Бүгін кешке Оралға қайтамыз,-дейді ол. Облыс орталығынан келген дәрігерлердің күшімен ота жасалып болған және ота жасалғалы жатырған сырқаттармен сөйлескенімізде, олар да ауданға арнайы ат ізін салған ақ халатты абзал жандарға разы екендіктерін жеткізді. Қамысты ауылының тұрғыны Темір Рысқалиев кеше түстен кейін хирургиялық ота жасалыпты. –Осы кезге дейін ауылдағы дәрігерлік амбулаторияға дейін баруым мұң болып еді. Қазір ота жасағаннан кейін оңалып қалдым,-дейді науқас өз сөзінде. Жәнібек ауылының тұрғыны Айжан Сүдетова біз барған мезгілде өттен ота жасалайын деп жатыр екен. Ол да Оралдан арнайы келген дәрігерлердің этикасына, сырқатты тексеріп, емдеу тәсілдеріне ризашылығын жеткізді. Н.ӨТЕЙ.
Күні: 17.11.2015, 180 рет оқылды
Тау ауылдық округінің әкімі Айдынғали Есенғалиевтың ұйытқы болуымен ауылдың шығыс және батыс бағытындағы екі тоғанды сумен толтыру жұмыстары жүргізілуде. Аталған ауылдық округ әкімі аппаратының бас маманы Мақсат Жаналиевтың сөзінше, ауылдың жанынан өтетін басты канал арқылы үстіміздегі жылғы маусым айының басында өрістен қайтқан малды суару үшін тоғандарға су толтырылса, бұл күндері де тұрғындардың малы қыс кезінде су ішуі мақсатында тоспа биылдыққа екінші рет толтырылу үстінде. Н.Өтей.
Тұрғын үйлер жаңғыртылып, жаңаланды
Күні: 17.11.2015, 388 рет оқылды
Аудан орталығында Қазақстан Республик асы Үкіметінің 2011 жылғы 30 сәуірдегі «Қазақстан Республикасының тұрғын үй-коммуналдық шаруашылығын жаңғыртудың 2011-2020 жылдарға арналған бағдарламасын бекіту туралы»  №473 қаулысына сәйкес бұрнағы жылы және былтыр 5 тұрғын үй күрделі жөндеуден ( модернизация ) өткізілсе, соның төртеуі екі қабатты және біреуі төрт пәтерлік тұрғын үй болып саналады.  «Жәнібек Сәулет» ЖШС директоры Нұрман Түменовтың айтуынша, күрделі жөндеу жұмыстарының алдында үй иелерінің келісімін алу туралы жиналыстар оздырылып,  хаттамалар тұрғызылған. Аталған пәтерлердің әрбір тұрғынымен үш жақты келісімшарт жасалып, мердігер ретінде Жаңақала ауданындағы «Аяла» ЖШС танылған. Үйлерге күрделі жөндеуді аталмыш ЖШС жүргізіп, нәтижесінде мекенжайлардың сыртқы қабырғасы, төбесі профлистпен қапталып, терезесі пластикалық материалдармен ауыстырылып, темір есіктер орнатылған.
Жөндеу жұмыстары аяқталған соң нысанды қабылдау актілері тұрғызылған. Қабылдау комиссиясына аудандағы құзіретті органдар, тұрғындар уәкілі, мүдделі бөлімдер басшылары және «Аяла» ЖШС директоры қатысқан.  Пәтер иелерімен қарызды қайтару жөнінде келісімшарт  жасақталып, қарызды қайтару кестесі тіркелген. Келісімшартқа сай, тұрғындардың қарызды қайтару жұмыстарын «Жәнібек Сәулет» ЖШС қадағалап отыр.
-Күні бүгін  қарызды қайтару 83,5 пайызға орындалды. Кейбір тұрғындар қарызды уақытында қайтармағасын сотқа жүгінуге тура келді. Қарызды қайтармаған 4 жеке тұлғадан соттың шешімімен 191 мың теңге өндіріліп алынды,-дейді «Жәнібек Сәулет» ЖШС директоры. Н.ЕСЕНҒАЛИ.
Күні: 17.11.2015, 418 рет оқылды
Аудан әкімі Мұрат Мұқаев жуырда Шымкент қаласында мемлекеттік қызметкерлер арасында оздырылған республикалық спартакиадада облыс намысын қорғап, б айрақты бәсекеде жалпыкомандалық есепте БҚО құрама командасының 3-орыннан көрінуіне үлестерін қосқан аудандық жер қатынастары және ауыл шаруашылығы бөлімінің басшысы Роберт Биғалиев, аудандық ветеринария бөлімінің басшысы Абзал Қаратаев, аудан әкімдігінің ұйымдастыру жұмыстары және мемлекеттік қызметтер мониторингі бөлімінің жетекші маманы Далида Акишованы, сондай-ақ, Алматы облысы, Жамбыл ауданында жыр сүлейі Сүйінбай ақынның 200 жылдық мерейтойына орай өткізілген «Текті сөздің төресі» атты республикалық жыршы-термешілер арасында байқауға қатысып, «Үздік мәтін» аталымы бойынша үздік шығып, дипломант атанған аудандық мәдениет, тілдерді дамыту, дене шынықтыру және спорт бөлімінің басшысы Жақсылық Бисенғалиевті арнайы қабылдап, оларға сый-сияпат табыс етті. -Сіздер аудан намысын республикалық жарыстарда абыроймен қорғай білдіңдер. Бұл – еселі еңбектің жемісі. Алдағы уақытта әлі талай биік белесті бағындарыңдар! – деді Мұрат Рахметұлы өз сөзінде. Аудан әкімінің қабылдауында болған мемлекеттік қызметкерлер өздерін ыстық ықыласымен жігерлендірген Мұрат Рахметұлының қолдауына ризашылықтарын жеткізді. Айта кетерлік жәйт, аталмыш спартакиадада аудан әкімі Мұрат Мұқаевтың өзі теннистен облыс құрама командасының сапында өнер көрсетіп, қола медальды қоржынға салған болатын. Данияр ОСПАН.
«Шоқаны бар ел – шоқтығы биік ел»
Күні: 17.11.2015, 892 рет оқылды
Шоқан Уәлиханов – ұлы ағартушы, тарихшы, шығыстанушы, қазақтың ғұлама ғалымы. Иә, биыл осы бір қазақтың маңдайына біткен шоқ жұлдыздың туғанына 180 жыл толып отыр. Оның өмірі мен шығармашылығына шолу жасап, ұрпақ тәрбиесіне өмірін үлгі тұту, еңбектерін талдау мақсатында аудандық орталықтандырылған кітапхана қызметкерлері мен «Ақбастау» жастар қоғамдық бірлестігінің ұйымдастыруымен «Шоқаны бар ел –шоқтығы биік ел» тақырыбында шара өткізілді. Алдымен Шоқан туралы бейнебаян көрсетіліп, содан соң 7 кезең бойынша бала Шоқаннан бастап, дана Шоқанға»дейінгі өмірі мен шығармашылығына тоқталды. Атап өтер болсақ, Шоқанның өскен ортасы жайында Т.Жароков атындағы ЖББОМ-ның тәлімгері Руслан Нұралиев, Кадет корпусында білім алғандығы туралы Жәнібек колледжінің студенті Ақжарқын Закирова, сұңғыла саяхатшылығын Т.Жароков атындағы ЖББОМ-ның психологі Қанат Зейнуллин, Қашқарияға сапары хақында Елжас Ғарифолла, Федор Михайловичке жазған хаттан үзіндіні Әлішер Қайыров, «Шоқан бейнесін» Жәнібек колледжінің студенті Ақжарқын Насырова, ғалым туралы пікірлерге Сайран Сарсенова тоқталып өтті. Сонымен қатар тарихшының ғылыми еңбектері мен өмір жолы, газет беттерінде жарияланған өзге ақын-жазушылардың шығармалары жинақталған кітап көрмесімен таныстырды. Шараның соңында сөз алған аудандық орталықтандырылған кітапхананың директоры қызметін атқарушы Жанаргүл Тұяқова: «Құрметті, кітап сүйер қауым! Бүгінгі шараның басты мақсаты –  «құйрықты жұлдыз секілді» небәрі 30 жыл ғана өмір сүрген ғалымның еліне деген атқарған еңбегін, өлмес мұраларын өскелең ұрпаққа үлгі тұту, келешек жасөспірімді Шоқанға қарап бой түзету, оның ізденімпаздығын, алғырлығын, білімпаздығын бойларыңа сіңіп өсулеріңе кішкене болсын үлесімізді қосу», — деген тағылымды пікір мен салмақты ой айтып, белсенділік танытқан оқырмандар мен ұйымдастырушыларға алғысын білдіре келе, шараны қорытындылады. Арайлым РАШИТҚЫЗЫ.
Ардагерлердің басын қосқан алқалы жиын
Күні: 17.11.2015, 174 рет оқылды
Аудандық мәдениет үйінде «Ардагерлер ұйымы» республикалық қоғамдық бірлестігінің Жәнібек аудандық филиалының конференциясы оздырылды. Аудан бастауыш ұйымдарының есеп беру-сайлау жиналысына облыстық ардагерлер кеңесінің төрағасы Мырзағали Мұхамбетов, аудан әкімі Мұрат Мұқаев, облыстық ардагерлер кеңесінің мәдениет және спорт жұмыстары жөніндегі тұрақты комиссиясының орынбасары Гүлсім Қадешова, аудандық мәслихаттың хатшысы Тахир Қадимов, ауылдық округ әкімдері, аудан мемлекеттік ұйымдар мен мекемелерінің басшылары қатысты. Алдымен аудан әкімі Мұрат Рахметұлы құттықтау сөз сөйлеп, аудандық ардагерлер ұйымының атқарған жұмыстарына ризашылық танытып, алдағы істеріне табыс тіледі. Конференцияның күн тәртібінде «Ардагерлер ұйымы» РҚБ Жәнібек аудандық филиалының атқарған жұмысы туралы есебі, аудандық ардагерлер кеңесі тексеру комиссиясының баяндамасы оқылды. Аудандық ардагерлер кеңесінің атқарған жұмыстары туралы ұйым төрағасы Амангелді Уәлиев шолу жасаса, аудандық ардагерлер кеңесі тексеру комиссиясының төрағасы Төлеп Батырғалиев баяндама оқыды. Содан соң облыстық ардагерлер кеңесінің төрағасы Мырзағали Мұхамбетов сөз сөйлеп, облыс көлемінде оздырылған іс-шараларда алдыңғы қатардан көрінген, еселі еңбек етіп жүрген Елеусін Тілебалиев, Самат Наурызалиев, Зейін Сабырғалиев, Әлібек Чурин, Ғарифолла Әбдірешов сынды еліміздің алтын қазыналарын алғыс хатпен марапаттады. Конференцияда ардагерлер ұйымының мүшелері Елеусін Тілебалиев, Самиға Қайырова, Карл Махашев,  Сәния Ғайношева өздерінің жылы лебіздерін білдіріп, Елбасы саясатының жүзеге асуына, жастармен бірге қоян-қолтық жұмыс істеп, үлестерін қосып жүрген ел азаматтарына алғыстарын білдірді. Күйгенкөл ауылдық округі ардагерлер ұйымының төрағасы Ғарифолла Фазылұлы аудандық ардагерлер кеңесінің конференциясын қорытындылап, қаулы қабылданды. Конференциядан кейін семинарға кезек беріліп,  Бөкей Ордасынан келген мәдениет, тілдерді дамыту, дене шынықтыру және спорт бөлімінің бас маманы Мейрамбек Ғилманов, Қазталовка ауданынан келген мәдениет, тілдерді дамыту, дене шынықтыру және спорт бөлімінің басшысы Досжан Ахметов өз аудандарында жүзеге асырылған жұмыстарды атап өтті. Ат терлетіп келген делегаттарды, ауылымыздың ақсақалдарын республикалық бірыңғай «Жасұлан» балалар мен жасөспірімдер ұйымының мүшелері құттықтап, жыр шумақтарын оқыды. Аудандық мәслихаттың хатшысы Тахир Зинурұлы қонақтарға естелік сыйлықтар табыс етті. Шараның соңы ардагерлердің шағын концертіне ұласты. Концерттің шымылдығын Жәдігер Мұстафиннің көркемдік жетекшіліндегі домбырашылар ансамблі «Келіншек» күйімен ашты. Одан әрі концерт Клара Теміралиеваның орындауындағы «Ақбаян» әнімен жалғасын тапты. Меңсұлу Жұмақұлова өзінің жанынан шығарған «Құрмет пен даңқ – ардагерлерге» атты өлеңін нақышына келтіріп оқыса, Елеусін Зейнуллин «Қариялар азайып бара жатыр» әнін, Жәдігер Мұстафин «Балқаймақ» күйін орындап, көрермендердің жылы ықыласына бөленді. Шын өнерді бағалап, сахна киесін түсіне білетін жерлестеріміз «Надежда», «Ардагер» вокалдық топтары мен «Ақниет» әжелер ансамблінің өнеріне де тәнті болып, қошемет көрсетті. Уахит Сариев өзінің авторлық туындысы «Республикам – байтағым менің» әнін орындап болған соң, сәнді концертті Ғайнолла Дегетаев «Атамекен» әнімен аяқтады. Арайлым КЕСЕКОВА.
Құқықтық тәрбие — басты назарда
Күні: 17.11.2015, 254 рет оқылды
ЖББ А.Оразбаева атындағы негізгі мектебінде «Өз құқығың жайлы көбірек біл, жас дос!» тақырыбында оздырылған құқық апталығы аясында қазақ тілі мен әдебиеті пәнінің мұғалімдері «Бала құқығы —  асыл қазына»  атты  шығармалар  байқауын ұйымдастырды. 5-7-сыныптар арасында оздырылған шығармалар байқауында І орынды 7- сынып оқушысы Қ.Меңдібаева, ІІ орынды 7-сынып оқушысы Г. Азаматова, ІІІ- орынды 5-сынып оқушысы К. Сайфудинова иемденді. Жоғарғы сынып оқушылары арасындағы үздік жұмыстар қатарында Б.Сайынова мен Г.Темірғалиевалардың есімін атауға болады.Апталық барысында мектеп директорының тәрбие ісі жөніндегі орынбасары Ж. Мұхтарова мен психолог А. Өтеғалиева  «Құқық — өмір айнасы» тақырыбында сыр-сұхбат оздырды. Кездесу барысында  АІІб кәмелетке  толмағандар ісі жөніндегі  учаскелік  полиция инспекторы, полиция лейтенанты  Елдос Қарабалиев оқушыларды толғандырған сұрақтарға толымды  жауап қайтарып, өзара пікір алмасылды. Жасөспірімдер инспекторы жақсы қойылған сұрақтарға өз атынан «Сенің құқығың — менің құқығым» атты  парақшалар таратты. «Құқық ұғымын біз қалай  түсінеміз?» тақырыбында құқық пәнінің мұғалімі Ж.Рамазанов 5-7-сыныптар арасында танымдық сағатын ұйымдастырды. Ал, бастауыш сыныптар арасында Т.Неғметова мен А.Ақышева «Біздің құқықтарымыз бен міндеттеріміз» тақырыбында жоғары деңгейде тағылымды шара өткізіп, бейне- фильм көрсетті. «Адам құқығы  бала құқығын қорғаудан басталады» атты дөнгелек үстелде оқушылар осы кезге дейін алған білімдерін ортаға салды. Меңдігүл ФАЗЫЛОВА.
Есіңе ал және ойлан!
Күні: 17.11.2015, 184 рет оқылды
Ауданымызда БҰҰ Бас Ассамблеясының 2005 жылғы 25 қазандағы Резолюциясына сәйкес 15 қараша – жол-көлік оқиғасы құрбандарын еске алу күні шеңберінде «Қауіпсіз жол қозғалысы апталығы» қоғамдық акциясы оздырылды. Акцияның басты мақсаты — жолдарда қаза болу, жарақаттанудың жан түршігерлік ауқымына және барлық жол қозғалысы қатысушыларының ықтимал қауіп-қатеріне назар аудару, сондай-ақ апаттылықтың алдын алу және жолдарда құқық бұзушылықтарға қатаңдатылған қарсы іс-қимылды алғашқы жоспарға шығару. «Нұр Отан» партиясының «Stop қылмыс» партиялық жобасы аясында аудандық ішкі істер бөлімі, аудандық 20-өрт сөндіру бөлімі, аудандық орталық аурухана қызметкерлері және ауылдың белсенді жастарының қатысуымен ЖКО құрбандарын еске алу күнін қолдау мақсатында автошеру М.Мәметова, Жеңіс, Ғ.Қараш, А.Иманов көшелерімен жүріп өтті. Аталмыш іс-шара жолдарда жол қозғалысы қауіпсіздігін сақтау және жүргізуші мәдениетін арттыруға ықпал етпек. Д.ОСПАН
БҚО, Орал қаласы, Мұхит көшесі, 57/1
Copyright © 2015 Шұғыла
Ақпаратты көшіргенде немесе дәйектеме келтiргенде «shugula.kz» порталына сiлтеме жасауыңыз міндетті